Mittetulundusühingutena toimivate tudengiorganisatsioonide juhtimine

Mittetulundusliku tudengiorganisatsiooni juhtimine viitab tudengite juhitud üliõpilasühendustele juriidilise isiku vormis. Paljud Eestis tegutsevad tudengiorganisatsioonid on registreeritud mittetulundusühingutena (MTÜ), mis võimaldab neil tegutseda iseseisvalt ning kasutada seadusest tulenevaid õigusi ja kohustusi.
MTÜ vorm annab organisatsioonile selge juhtimisstruktuuri, rahastamisvõimalused ning võimaluse luua partnerlussuhteid ülikoolide, avaliku sektori ja ettevõtetega. Tudengiorganisatsioonide liikmeskond vahetub igal aastal ning seetõttu on oluline organisatsiooni järjepidevuse tagamine, millele MTÜ samuti kaasa aitab. 

 Juhtimisstruktuur 
MTÜs on kõrgeimaks otsustuskoguks üldkoosolek, kuhu kuuluvad kõik liikmed. Üldkoosolek kinnitab põhikirja, valib juhatuse ja teeb strateegilisi otsuseid. Juhatus vastutab organisatsiooni igapäevase tegevuse eest, esindab ühingut ja korraldab liikmete tööjaotust. Paljud tudengiorganisatsioonid kasutavad ka töögruppe või projektipõhist juhtimist, mis võimaldab kaasata aktiivseid liikmeid konkreetsetesse valdkondade töösse nagu kommunikatsioon, ürituste korraldamine või finants. Näiteks koosneb Tartu Ülikooli Riigiteaduste Selts neljast erinevast toimkonnast, mis seltsi tööd ellu viivad – ürituste toimkond, kommunikatsioonitoimkond, välistoimkond ja veebiväljaanne Poliitikalabor.

 Õiguslik raamistik 
Eestis reguleerib MTÜde tegevust Mittetulundusühingute seadus. Mittetulundusühing on juriidiline isik, mille põhieesmärk ei ole kasumi teenimine, vaid ühise eesmärgi elluviimine. Seaduse kohaselt tuleb MTÜ registreerida Äriregistris, esitada põhikiri ja määrata juhatus. Põhikiri sätestab ühingu eesmärgid, juhtimisstruktuuri, liikmeks astumise ja väljaastumise tingimused ning otsustusprotseduurid. 
Kõrgemail otsustuskogul, üldkoosolekul, on kõikidel liikmetel võrdne hääleõigus. Juhatus tegutseb ühingu seadusliku esindajana ning vastutab ka organisatsiooni seadustele vastavuse eest. Seadus kohustab kõiki mittetulundusühinguid esitama kord aastas majandusaastaaruande, mis tagab läbipaistvuse ja vastutuse. Juhatuse liikmed vastutavad oma otsuste ja tegevuse eest seaduse ning põhikirja alusel.

 Strateegiline juhtimine 
Tudengiorganisatsioonid panevad paika oma missiooni ja visiooni. Missioon määratleb organisatsiooni eesmärgi ning visioon tulevikunägemuse, mis annab tegevusele strateegilise suuna ja pikaajalise perspektiivi.   Aastaplaani koostab tavaliselt juhatus ning selles määratakse üritused, projektid ja eesmärgid, mis suunavad organisatsiooni tegevust õppeaasta jooksul.
Lisaks formaalsele juhtimisstruktuurile toimivad tudengiorganisatsioonid keskkonnana, kus liikmed saavad arendada juhtimisoskusi. Osalemine MTÜ juhatuses või töögruppides annab tudengitele võimaluse õppida meeskonnatööd, otsuste tegemist, strateegilist mõtlemist, sündmuste korraldamist ja eneseteadlikkust. Selline praktiline juhtimiskogemus aitab kujundada juhiidentiteeti, suurendab motivatsiooni juhtida ja valmistab liikmeid ette tööeluks tulevikuks.

 Jätkusuutlikkus 
Tudengiorganisatsioonide juhtimine MTÜ-vormis seisab silmitsi väljakutsetega, millest peamine on liikmeskonna suur voolavus ja lühike ametiaeg. See asjaolu seab püsiva surve alla nii strateegilise planeerimise järjepidevuse kui ka organisatsioonimälu säilimise. Edukas organisatsioonimälu edasiandmine nõuab süsteemset lähenemist, mis hõlmab detailselt koostatud ametikohtade kirjeldusi ja tegevuse regulaarset dokumenteerimist (näiteks koosolekuprotokollid). Lisaks  on oluline toime tulla ka liikmete suure õppekoormuse tõttu tekkiva vabatahtliku töö eripäraga. Liikmete hoidmiseks ja motiveerimiseks peab juhtimine olema paindlik ning tunnustav. Nende väljakutsete ületamiseks on MTÜde puhul eluliselt tähtis ametite üleandmise protsesside töökindlus ja dokumentatsioon, et tagada juhatuse ja toimkondade sujuv vahetumine ning organisatsiooni eesmärkide elluviimise jätkumine. Kuna liikmeskond uueneb kiiresti, on paljudel organisatsioonidel loodud vilistlasvõrgustikud ja struktuurid, mis aitavad tagada teadmiste ja kogemuste kestmist.

 Finantsid 
Finantsjuhtimine on tudengiorganisatsiooni kui mittetulundusühingu (MTÜ) toimimisel kriitilise tähtsusega, andes tegevusele õigusliku aluse ja võimaldades ressursside sihipärast kasutamist. MTÜ vorm eeldab juhatuselt kõrget vastutust ja läbipaistvust, kuna seadusega lubatud majandustegevusest saadud tulu peab olema suunatud üksnes põhikirjaliste eesmärkide täitmisele. Organisatsiooni rahastamine hõlmab olulises mahus projektitoetusi avalikest fondidest ja sihtasutustest (nt Erasmus+, ülikoolide fondid), toetusi ettevõtetelt (nii rahalisi kui mitterahalisi) ning liikmemakse, mis tagavad tegevuse finantseerimise. Juhatus vastutab lisaks igapäevase finantskorralduse eest ka korrektselt peetud raamatupidamise ja selle alusel koostatud majandusaasta aruande esitamise eest Äriregistrile. Stabiilse ja usaldusväärse juhtimise tagamiseks on oluline, et aastane eelarve oleks realistlik, toetaks eesmärke ning, et juhatus esitaks liikmetele regulaarselt finantsülevaateid. 

 Viited